মেয়েকে ‘বাই’ বলার সাথে মনে মনে অনেক আশীর্বাদ দিল ঈশানী। মেয়েকে বলতে না পারা মনের আকুতিগুলো নিজের মনেই বিড়বিড় করতে থাকে ঈশানী। — “এমনও নয় যে আমাদের সব কলরব কোলাহল তোকে ঘিরেই ছিল, তবে সব কোলাহল আর কলরবের মধ্যমণি হয়ে ছিলি তুই। এত বছরের স্মৃতিসৌধ খুঁড়ে চলেছি। কত মণি মাণিক্য চারিদিকে হেলায় যত্নে ছড়িয়ে ছিটিয়ে রয়েছে। আমিও তো কোনটা ফেলব, কোনটা তুলে রাখব বুঝতে পারছি না।…আমাদের কথা ঠিক এখানেই অসম্পূর্ণ থাক, পাখি। আবার তুই যখন আমার ভূমিকায় ‘মা’ হয়ে জীবনের নাটকে অভিনয় করবি, তখন ঠিক এখান থেকেই শুরু হয়ে সম্পূর্ণ হবে আমাদের কথা। সময় হলে ব্রহ্মাণ্ড প্রত্যেক প্রজন্মের হাতে তুলে দেয় এক অলীক ঝর্ণা কলম। যার প্রতি ক্ষরণে পূর্ণ হয় মানুষের প্রজন্ম থেকে প্রজন্মেতর আলোকসামান্য জীবন গাথার চিরন্তন কথা। তুই সুখে থাক, আনন্দে থাক সতত। মায়েরা আর সন্তানের কাছে কি চায় বল!”